CELEX: 62022TN0335
Language: sl
Date: 2022-06-07 00:00:00
Title: Zadeva T-335/22: Tožba, vložena 7. junija 2022 – Khudaverdyan/Svet

25.7.2022   
            
            
               SL
            
            
               Uradni list Evropske unije
            
            
               C 284/54
            
         
      Tožba, vložena 7. junija 2022 – Khudaverdyan/Svet
      (Zadeva T-335/22)
      (2022/C 284/74)
      Jezik postopka: francoščina
      
         Stranki
      
      
         Tožeča stranka: Tigran Khudaverdyan (Moskva, Rusija) (zastopnik: F. Bélot, odvetnik)
      
         Tožena stranka: Svet Evropske unije
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  razglasi za ničen Sklep Sveta (SZVP) 2022/429 (1) z dne 15. marca 2022 v delu, v katerem vključuje ime tožeče stranke na seznam iz Priloge I k Sklepu (SZVP) 2014/145 z dne 17. marca 2014;
               
            
                  —
               
               
                  razglasi za nično Izvedbeno uredbo Sveta (EU) 2022/427 (2) z dne 15. marca 2022 v delu, v katerem vključuje ime tožeče stranke na seznam iz Priloge I k Uredbi 269/2014 z dne 17. marca 2014;
               
            
                  —
               
               
                  Svetu naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja štiri tožbene razloge.
      
                  1.
               
               
                  Prvi tožbeni razlog se nanaša na kršitev pravice do učinkovitega sodnega varstva ter obveznost obrazložitve. Tožeča stranka najprej navaja, da Svet ni navedel posamičnih, specifičnih in konkretnih razlogov, ki bi bili zadosten pokazatelj utemeljenosti omejevalnih ukrepov, sprejetih zoper njo. Meni, da izpodbijana akta temeljita na dejanski podlagi, ki ni dovolj trdna, na razlogih, ki niso utemeljeni in katerih gotovost je le abstraktna. Tožeča stranka dalje meni, da ji Svet nalaga obveznost, da predloži negativni dokaz za splošna dejstva, ki se ji očitajo in s tem nanjo prevali breme dokaza, kar je v nasprotju z najbolj temeljnimi pravicami do obrambe. Nazadnje, tožeča stranka navaja, da so zatrjevani razlogi nezadostni in da ni verodostojnih in tehtnih dokazov za utemeljitev teh razlogov ter meni, da zato ni mogoče opraviti ustreznega sodnega nadzora zakonitosti njenega vpisa in ohranitve na seznam oseb, na katere se nanašajo zadevni omejevalni ukrepi.
               
            
                  2.
               
               
                  Drugi tožbeni razlog se nanaša na očitno napako pri presoji, med drugim ker naj tožeča stranka ne bi podprla dejanj vlade Ruske federacije glede intervencij v Ukrajini. Tožeča stranka trdi tudi, da podjetje Yandex ni „ključni element pri skrivanju informacij pred Rusi o vojni v Ukrajini“ niti ni „prihodek, ki ga ustvarja, pomemben vir prihodkov za rusko vlado“.
               
            
                  3.
               
               
                  Tretji tožbeni razlog se nanaša na kršitev načela sorazmernosti in enakega obravnavanja. Tožeča stranka meni, da so razlogi, ki utemeljujejo omejevalne ukrepe zoper njo, diskriminatorni in nesorazmerni glede na cilje, ki jih uresničuje Svet.
               
            
                  4.
               
               
                  Četrti tožbeni razlog se nanaša na kršitev temeljnih pravic tožeče stranke, in sicer pravice do spoštovanja lastnine, pravice do spoštovanja njenega zasebnega in družinskega življenja, pravice do svobode gospodarske pobude in pravice do domneve nedolžnosti.
               
            
         (1)  Sklep Sveta (SZVP) 2022/429 z dne 15. marca 2022 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (UL 2022, L 87 I, str. 44).
      
         (2)  Izvedbena uredba Sveta (EU) 2022/427 z dne 15. marca 2022 o izvajanju Uredbe (EU) št. 269/2014 o omejevalnih ukrepih v zvezi z dejanji, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (UL 2022, L 87 I, str. 1).